Buffalo Sabresin hyökkääjä Ville Leino sanoo, että NHL-sovun löytyminen ja uuden työsopimuksen sorvaaminen vei yllättävän kauan aikaa.

Ville Leinolla on mahdollisuus napata itselleen entistä isompi rooli Buffalon hyökkäyksessä. ZUMAWIRE

– Mutta parempi niin, kuin että kautta ei olisi pelattu ollenkaan, Leino muistuttaa.

Kesällä 2011 Buffalon kanssa kuuden vuoden sopimuksen tehnyt Leino on intoa täynnä. Edellisistä peleistä onkin jo aikaa, sillä viime keväänä Sabres oli runkosarjassa itälohkon yhdeksäs joukkue eli ensimmäinen, joka jäi pudotuspelien ulkopuolelle.

– Mahtava päästä pelaamaan pitkästä aikaa. Tosin vähän on outo fiilis, Leino tunnustaa.

Buffalolla on loukkaantumishuolia muutaman pelaajan kanssa. Puolustaja Tyler Myersin pääsi kertaalleen tositoimiin Itävallassa nilkkavammansa jälkeen, mutta Tyler Ennis ei ole pelannut saatuaan kolhun olkapäähänsä. Myös Nathan Gerben pelikunto on epävarma työsulun aikana tehdyn leikkauksen johdosta.

Buffalossa fanit odottavat myös, saako U20-kisoissa hyviä otteita esittänyt Mihail Grigorenko kutsun NHL:n puolelle. Venäläissentteri on kiekkoillut alkukauden QMJHL-junioriliigassa.